作者:權德輿
標題:古離別
內容:人生天地間，瞥若六轡馳。夭壽既常數，奈何生別離。跡當中人域，正性日已衰。是非千萬境，杳靄情塵滋。出門事何常，暫別亦難期。冉冉歎流景，悠悠限山陂。盡此一夕歡，華樽會前墀。雞鳴東方曙，夙駕臨通逵。欲出強移步，欲留難致辭。兩情不得已，念此留何為。天明去已遠，寂默居人歸。入門複上堂，怳怳生驚疑。經履同遊處，猶言常相隨。覽物或臨盤，翻怪來何遲。乃知前日歡，本為今日悲。特此別後心，寧及未見時。則知交疏分，久久翻易持。報君未別後，別後當自知。